# Darbuka

### A Wikipédiából, a szabad lexikonból.

Török alumínium darbuka mylar műanyagbőrrel

A darbuka homokóra alakú dob, melyet eredetileg a közel-keleti zenékben használnak a hastánc kíséretére, de egyre nagyobb népszerűségre tesz szert a jazz, fusion és drum and bass zenékben is. Angolszász területen általában doumbek néven ismert.

## [szerkesztés] A hangszerről

### [szerkesztés] Felépítés

Szintetikus testű és bőrű, egyiptomi stílusú Remo Doumbek

A dobtest anyaga lehet fa, fém, kerámia, de műanyag is. Formája homokóraszerű, de a kecses, apró testű dobok mellett djembét (távolról) idéző szögletes dobok is szép számmal léteznek.

Méretét általában a káva (bőr felfeszítésére szolgáló dobperem) méretével adják meg. A legelterjedtebb a 10 hüvelykes, de gyártanak 5 és 12 hüvelykes darbukákat is. A bőr tradícionálisan kecskétől vagy haltól származik, de ma már az összes sorozatgyátású profi dobon szintetikus (fényes mylar v. bőrszerű fiberskyn) bőrt használnak. A valódi bőrök közül a halbőr biztosítja az érzékenyebb ütőfelületet, ezért (különösen a kisebb dobokon) népszerűbb a kecskebőrnél. A hagyományos felépítésű (kerámia valódi bőrrel) doboknak van a legjobb hangja, de mivel a bőr feszessége (és ezáltal hangmagassága) a levegő mindenkori páratartalmával változik, ráadásul a kerámia test sem a legstrapabíróbb, népszerűségük igencsak megcsappant az új, jó minőségű szintetikus bőrök kifejlesztésével.
A fémtestű dobokhoz rendszerint imbuszkulccsal hangolható, cserélhető szintetikus fej való. A műanyagból léteznek hangolható és fixbőrös (ragasztott) változatok is, a fa- és kerámiatest viszont leginkább ragasztott vagy kötéllel rögzített, valódi vagy szintetikus bőrrel van felszerelve. A kerámiatestű, ragasztott állatbőrös hangszereket általában melegítéssel hangolják.

A két legnépszerűbb változat:

1. Hangolható, szintetikus bőrös fémdob (strapabírósága és pergős hangja miatt)
2. Ragasztott szintetikus bőrös kerámiadob (kiváló, dinamikus hangja miatt)

### [szerkesztés] Hangok, játék

Minden darbukából sokféle hangot lehet kihozni, de többségük két alaphangra vezethető vissza:

- A "dum" vagy doum hangot a bőr közepét 1-3 ujjal megütve lehet előidézni, ez a darbuka basszusa. Ez a dobtól függően lehet rövid és magas, vagy telt és hosszan tartó. (Jele: D)
- A "tek" éles, rövid hang, a dob peremét kell hozzá megütni. (Jele: T)

Mindkét hangnak van egy "B" változata:

- némított dum: ütés után a kezünket a bőrön tartva tompítjuk a hangot (meggátoljuk a bőr rezgését) (Jele: M)
- ka: "másodlagos" tek. Voltaképp egy gyengébb, kevésbé hangsúlyos tek. (Jele: k)

A közel-keleti ritmusok a kubai ritmusokhoz hasonlóan neveket kapnak, és a következő jelölésük megszokott:

    karsilama, 9/8-os ritmus (díszített változat)
    1-+-2-+-3-+-4-+-5-|
    D-tkT-tkD-tkT-tkT-|

A felső sor az ajánlott számolást, az alsó sor a hangokat jelzi.
Sokszor segít a ritmus kántálása: "DUM-tekaTEK-tekaDUM-tekaTEK-tekaTEK-"

A dobot kétféleképp lehet tartani,

- török módra függőlegesen a két comb közt, vagy
- egyiptomi módra vízszintesen, az egyik combon tartva. Ilyenkor az egyik kéz a dobot felülről üti.

## [szerkesztés] Fajták, elnevezések

Különböző földrajzi régiókban különböző típusok terjedtek el, melyeket különbözőképp neveztek el:

- Törökországban általában vörösrézlemezből készült, közepesen mélyre hangolt típust használnak, melynek telt dumja és fémes tekje van. Elnevezése darbuka, darabuka, tarabuka, derbouka, drbekki, stb.
- Egyiptomban alumíniumból öntik, semleges, magas tekje és rövid dumja van. Ez a legelterjedtebb forma, műbőr bevonattal is készül. Egyiptomban tablának hívják, amely azt jelenti, hogy dob. (Ez nem keverendő össze az indiai tabla dobbal.) A nyugati országokban doumbekként ismert.
- A dohola vagy sombati nagy, mélyre hangolt egyiptomi darbuka
- A zarb, más néven tonbak Perzsiában terjedt el. Fából vagy sárgarézből készítik, inkább kecske- vagy borjúbört feszítenek rá, hogy mélyebbre lehessen hangolni.

## [szerkesztés] Lásd még

Az alábbi ütőhangszereket gyakran használják a darbukával együtt:

- Riq: csörgődob
- Def: mély hangú keretdob
- Sombati vagy dohola: nagyobb méretű, mélyebb hangú darbuka
- zil: cintányér (a hastáncosok apró ujjcintányért használnak)

Az angol Wikipedia vonatkozó oldalai:

- en:Goblet Drum: a homokóradob (kehelydob) dobcsalád
- en:Belly dance: hastánc

## [szerkesztés] Hivatkozások

### [szerkesztés] Tanulni

- Egy remek angol nyelvű linkgyűjtemény
- Jas közel-keleti ritmusai
- Nott ritmusai
- The Quick and Dirty Guide to the Doumbek - Egy angol nyelvű gyorstalpaló
- The Doumbek Page
- Tombak hálózat

### [szerkesztés] Nézegetni, beszerezni

#### [szerkesztés] Magyarországon

- A szegedi Csermák Hangszerbolt darbukás oldala
- Afrosound, egy Budapesten található, nagy választékkal rendelkező világzenei hangszerbolt
- ProFolk népzenei hangszerbolt
- RitmusDepo, dobosok és ütősök honlapja. A fórumban érdemes nézelődni.

#### [szerkesztés] Külföldön

- Gawharet El Fan, a legnépszerűbb egyiptomi gyártó
- Mid-East Manufacturing, az egyik legjobb hírű gyártó
- A Lark in the Morning (amerikai bolt) darbukás lapja
- A Silver Bush Music hangszerüzlet közel-keleti hangszerei
- A Remo cég műanyag darbukái

A lap eredeti címe "http://hu.wikipedia.org../../../d/a/r/Darbuka.html"

Kategóriák: Hangszerek | Egyiptom | Török zene

##### Views

- Szócikk
- Vitalap
- Aktuális változat

##### Keresés

##### Más nyelveken

- English
- Česky
- Deutsch
- Français
- עברית
- 日本語
- Nederlands